: BANNER NEWS: Protektor iti shabu lab, nasentensiaan iti tungpal biag — Tawid News Magazine - Weekly Ilocos News 📰\nBANNER NEWS: Protektor iti shabu lab, nasentensiaan iti tungpal biag\nBAUANG, La Union – Sinentensiaan ti regional trial court judge ditoy ti maysa a nangato nga opisial ti PNP kalpasan a napaneknekan a protektor iti maysa a laboratorio ti droga a rinaut dagiti polis idi 2008.\nSinentensiaan ni Judge Ferdinand Fe ti RTC Branch 67 ditoy nga ili iti tungpal biag a pannakaibalud ni Police Supt. Dionisio Borromeo gapu iti mapapati a panangprotektarna iti shabu laboratory sadiay Barangay Bimmotobot, ditoy nga ili.\nNi Borromeo ti hepe ti polis ti Dagupan City idi naraut ti shabu lab idi 2008 a nakakumpiskaanda kadagiti ramramit ken kemikal iti panagaramid iti droga a mapattapatta nga agbalor iti P27 milion.\nMalaksid iti sentensiana, imbilin pay ti korte ti panagmulta ni Borromeo, agdama a deputy provincial director ti Cavite Police Provincial Office, iti P10 milion.\nNaaresto ken naikustodia ni Abang iti Bureau of Jail Management and Penology, San Fernando City, La Union.\nKabayatanna, mapapati a dimmatag ni Borromeo ken ni Provincial Police Director Senior Supt. Alexander Rafael para iti pannakaikustodiana uray awan pay ti naawatna a warrant of arrest.\nAdda 15 nga aldaw nga agapela ni Borromeo.\nMaipalagip nga idi Hulio 9, 2008, rinaut dagiti nagtitipon a bunggoy dagiti polis ti shabu lab a naipasdek iti nasulinek a lugar ti Barangay Upper Bimmotobot, Naguilian, La Union a nakakumpiskaanda kadagiti ramramit ken kemikal para iti panagaramid iti droga.\nNupay kasta, nawaswas ti kaso maikontra kadakuada gapu iti kaawan iti umdas nga ebidensia ket da laeng Borromeo ken ni Abang ti nabati a naakusaran.\nInnaganan ni Dante Palaganas, caretaker ti shabu lab ni Borromeo a kas protektor. Nupay kasta, pinaglibakan ni Borromeo ti akusasion maikontra kenkuana.#